### Beslutning

Godkendt.

### Sagsfremstilling

## Resume og sagens baggrund

I fortsættelse af Kommunalbestyrelsens beslutning den 30. marts 2022 vedrørende indgåelse af en betinget købsaftale for et areal til en ny erhvervsvirksomhed øst for Rendsborgparken ansøges om en anlægsbevilling på 31,5 mio. kr. til brug for etablering af 1. etape af stamvejen i området.

## Indstillinger

Direktøren indstiller, at der gives en anlægsbevilling på kr. 31,5 mio. kr. finansieret af kassen til etablering af 1. etape af en ny stamvej i erhvervsområdet øst for Rendsborgparken.

## Behandling

Økonomiudvalget og Kommunalbestyrelsen.

## Sagsfremstilling

I fortsættelse af Kommunalbestyrelsens beslutning den 30. marts 2022 vedrørende indgåelse af en betinget købsaftale med en ny erhvervsvirksomhed fremsætter administrationen en anlægssag vedrørende etablering af 1. etape af stamvejen til området. Administrationen bemærker, at kommunen ved tiltrædelsen af købsaftalen forpligtede sig til at etablere denne 1. etape af stamvejen, som indledningsvist og med forbehold, blev estimeret til at kunne etableres for 30 mio. kr.

Etableringen af 1. etape, skal ses som en del af en samlet strategisk infrastrukturplan, som fremadrettet skal servicere erhvervsområdet syd for [adresse] og dels fremtidssikre den overordnede infrastruktur i Kalundborg by, blandt andet i forbindelse med færdiggørelsen af motorvejsforbindelsen til Kalundborg.

Vejen anlægges med en bredde på cirka 25 meter og med en længde på cirka 530 meter med udgangspunkt i at kunne håndtere både trafiksikkerhed for bløde trafikanter og tunge køretøjer. Der etableres samtidigt vejtræer, græsrabatter og vejbelysning. Vejafvandingen håndteres med en kombination af grøfter og ledninger. Endelig tilslutning til eksisterende vej er endnu ikke afklaret, og der arbejdes med to mulige løsninger - enten et T-kryds i Rendsborgparken eller et kontinuerligt forløb til rundkørslen ved [adresse]. Det undersøges, hvorvidt det vejteknisk og myndighedsmæssigt er muligt at slutte på rundkørslen.

De samlede udgifter til 1. etape af stamvejen er beregnet af administrationen til at udgøre 31,5 mio. kr., inklusiv uforudselige udgifter på 20 %. Udgiften foreslås finansieret af kassen. Den endelige anlægsudgift vil først være kendt efter gennemførelsen af udbud.

Arbejderne er planlagt til igangsætning senest i september 2022 med henblik på at indfri den i købsaftalen aftalte frist for etablering af vejadgangen til den nye erhvervsvirksomhed.

## Økonomiske konsekvenser

Der er beregnet en samlet anlægssum på 31,5 mio. kr., som finansieres af kassen.

[adresse] bemærkninger er indarbejdet i sagen.

### Sagens forløb

15-06-2022 Økonomiudvalget
Anbefales.